CELEX: 32016D0118
Language: lt
Date: 1453248000000
Title: 2016 m. sausio 20 d. Politinio ir saugumo komiteto sprendimas (BUSP) 2016/118 dėl Jungtinių Tautų Saugumo Tarybos rezoliucijos 2240 (2015) įgyvendinimo vykdant EUNAVFOR MED operaciją SOPHIA (EUNAVFOR MED operacija SOPHIA/1/2016)

29.1.2016   
            
            
               LT
            
            
               Europos Sąjungos oficialusis leidinys
            
            
               L 23/63
            
         POLITINIO IR SAUGUMO KOMITETO SPRENDIMAS (BUSP) 2016/118
   2016 m. sausio 20 d.
   dėl Jungtinių Tautų Saugumo Tarybos rezoliucijos 2240 (2015) įgyvendinimo vykdant EUNAVFOR MED operaciją SOPHIA (EUNAVFOR MED operacija SOPHIA/1/2016)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2015 m. gegužės 18 d. Tarybos sprendimą (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) (1), ypač į jo 6 straipsnio 1 dalį,
   kadangi:
   
               (1)
            
            
               Tarybos sprendimu (BUSP) 2015/778 numatyta, kad Europos Sąjungos karinė operacija Viduržemio jūros regiono pietų centrinėje dalyje (EUNAVFOR MED operacija SOPHIA) (toliau – operacija) vykdoma keliais etapais;
            
         
               (2)
            
            
               2015 m. rugsėjo 14 d. Taryba padarė išvadą, kad buvo įgyvendintos visos sąlygos vykdant operaciją pereiti prie operacijos antrojo etapo dalies atviroje jūroje. 2015 m. rugsėjo 28 d. Politinis ir saugumo komitetas priėmė Sprendimą (BUSP) 2015/1772 (2) dėl perėjimo į antrąjį EUNAVFOR MED operacijos SOPHIA operacijos etapą, kaip numatyta Sprendimo (BUSP) 2015/778 2 straipsnio 2 dalies b punkto i papunktyje; sprendimu taip pat patvirtintos tam operacijos etapui skirtos pritaikytos veiksmų pradžios taisyklės;
            
         
               (3)
            
            
               2015 m. spalio 9 d. Jungtinių Tautų Saugumo Taryba (JT ST) priėmė rezoliuciją 2240 (2015). Ta rezoliucija sustiprinami įgaliojimai imtis priemonių kovojant su neteisėtu migrantų gabenimu ir prekyba žmonėmis iš Libijos teritorijos ir nuo jos krantų. Konkrečiai, jos 7, 8 ir 10 dalyse valstybėms narėms suteikiami įgaliojimai veikiant nacionaliniu lygiu ar per regionines organizacijas, dalyvaujančias kovoje su neteisėtu migrantų gabenimu ir prekyba žmonėmis, vienų metų laikotarpiu „atviroje jūroje prie Libijos krantų tikrinti laivus, jei turima pagrįstų įtarimų, kad jie naudojami neteisėtam migrantų gabenimui arba prekybai žmonėmis iš Libijos, jeigu tos valstybės narės ir regioninės organizacijos deda sąžiningas pastangas, kad gautų laivo vėliavos valstybės sutikimą prieš naudodamosi šioje dalyje nurodytais įgaliojimais“. Ja taip pat valstybėms narėms suteikiami įgaliojimai „konfiskuoti laikantis 7 dalies įgaliojimų patikrintus laivus, jeigu patvirtinama, kad jie naudojami neteisėtam migrantų gabenimui ar prekybai žmonėmis iš Libijos, ir pabrėžiama, kad remiantis taikytina tarptautine teise, deramai atsižvelgiant į sąžiningai veikusių trečiųjų šalių interesus, tokių laikantis 7 dalies įgaliojimų patikrintų laivų atžvilgiu bus imamasi tolesnių veiksmų, įskaitant laivų sunaikinimą“, ir „naudoti visas konkrečiomis aplinkybėmis tinkamas priemones siekiant sutrukdyti neteisėtai migrantus gabenantiems asmenims ir prekiautojams žmonėmis vykdyti šią veiklą, kaip nustatyta 7 ir 8 dalyse, ir atitinkamai visapusiškai laikantis tarptautinės teisės žmogaus teisių srityje“;
            
         
               (4)
            
            
               EUNAVFOR MED operacijos SOPHIA operacijos vadas 2015 m. spalio 16 d. nurodė, kad yra pasirengta vykdant operaciją įgyvendinti JT ST rezoliuciją 2240 (2015);
            
         
               (5)
            
            
               Politiniam ir saugumo komitetui pritarus, 2016 m. sausio 18 d. Taryba padarė išvadą, kad yra įvykdytos sąlygos vykdant operaciją naudotis JT ST rezoliucija 2240 (2015) suteiktais įgaliojimais atviroje jūroje prie Libijos krantų, laikantis Tarybos sprendimo (BUSP) 2015/778;
            
         
               (6)
            
            
               todėl turėtų būti suteikti įgaliojimai vykdant operaciją atviroje jūroje vykdyti įsilaipinimą į laivus, kurie, įtariama, naudojami neteisėtam žmonių gabenimui ar prekybai žmonėmis, šių laivų apieškojimą, konfiskavimą bei nukreipimą, laikantis JT ST rezoliucijoje 2240 (2015) nustatytų sąlygų, ir tuo tikslu turėtų būti patvirtintos pritaikytos veiksmų pradžios taisyklės;
            
         
               (7)
            
            
               perėjimas prie kitų operacijos etapų, įskaitant priemones pakrantės valstybės teritorinėje jūroje ir vidaus vandenyse, kaip nustatyta Sprendimo (BUSP) 2015/778 2 straipsnio 2 dalies b punkto ii papunktyje, priklausys nuo vėlesnio Tarybos įvertinimo, ar įvykdytos to perėjimo sąlygos, atsižvelgiant į visas taikomas JT ST rezoliucijas ir į atitinkamų pakrantės valstybių sutikimą, ir nuo Politinio ir saugumo komiteto sprendimo dėl to, kada įvykdyti perėjimą, laikantis Sprendimo (BUSP) 2015/778 ir Tarybos sprendimo (BUSP) 2015/972 (3),
            
         PRIĖMĖ ŠĮ SPRENDIMĄ:
   1 straipsnis
   JT ST rezoliucijoje 2240 (2015) nustatytam laikotarpiui, įskaitant vėlesnius papildomus to laikotarpio pratęsimus, jei juos nustatytų Saugumo Taryba, toje rezoliucijoje nustatytomis sąlygomis ir vadovaujantis Sprendimu (BUSP) 2015/778 suteikiami įgaliojimai vykdant Europos Sąjungos karinę operaciją Viduržemio jūros regiono pietų centrinėje dalyje (EUNAVFOR MED operacija SOPHIA) atviroje jūroje vykdyti įsilaipinimą į laivus, kurie, įtariama, naudojami neteisėtam žmonių gabenimui ar prekybai žmonėmis, šių laivų apieškojimą, konfiskavimą bei nukreipimą.
   2 straipsnis
   Patvirtinamos pritaikytos veiksmų pradžios taisyklės, skirtos 1 straipsnyje nurodytiems įgaliojimams įgyvendinti.
   3 straipsnis
   Šis sprendimas įsigalioja jo priėmimo dieną.
   
      Priimta Briuselyje 2016 m. sausio 20 d.
      
         
            Politinio ir saugumo komiteto vardu
         
         
            Pirmininkas
         
         W. STEVENS
      
   
   
      (1)  OL L 122, 2015 5 19, p. 31.
   
      (2)  OL L 258, 2015 10 3, p. 5.
   
      (3)  OL L 157, 2015 6 23, p. 51.